Pta-vloede: Ma nou ŉ maand lank vermisMadelein Murray (40). Foto: Verskaf Madelein Murray (40) het ŉ maand gelede vermis geraak toe vloedwater haar en haar oudste seun meegesleur het. Daar is steeds geen teken van haar nie en die amptelike soektog na haar is intussen afgelas. Sy was saam met haar oudste seun, Hanco (20), in sy wit Nissan Skyline toe vloedwater die motor op 11 November omstreeks 03:00 ná swaar reën op die laagwaterbrug in Flowerstraat, Capital Park, meegesleur het. Francis Venter (60), Madelein se ma, soek egter nog elke dag na haar dogter. Sy parkeer haar motor by Mayville Mall, sowat 4 km stroomaf van die laagwaterbrug en loop langs die Apiesrivier tot by die plek waar die motor se wrak gevind is. Vandaar loop sy tot by die laagwaterbrug en loop aan die ander kant van die rivier terug na Mayville Mall. As sy genoeg brandstof het, ry sy na die Bon Accorddam, waar sy verder gaan soek. Francis Venter by die Bon Accorddam waar daar vir haar dogter gesoek is. Foto: Phillip Bruwer Venter was Vrydag baie emosioneel toe Maroela Media met haar gepraat het. “Dit gaan net slegter en slegter met my en dit voel asof ek ŉ senuwee-ineenstorting kry. Christo [Madelein se lewensmaat] staan sterk en neem leiding by die onderneming,” het sy gesê. “Ek eet nie. Ek slaap nie en as ek slaap, kry ek nagmerries. Dit voel asof ek gaan knak. Ek kan nie meer nie, die onsekerheid maak my mal. Sonder enige teken van haar, bly ek hoop sy lewe nog. Ek hoop, glo en bid nog sy sal gekry word. Ek sal eers berusting kan vind of afskeid neem as sy of haar liggaam gevind word. Ek bid net vir enige teken van enigiets net om afsluiting te kry. Tot dan sal daar altyd ŉ stukkie hoop wees. My kind moet êrens wees.” Adj. Jan Louw, koördineerder van die polisie se duikeenheid, het Vrydag aan Maroela Media gesê die soektog is intussen afgelas, maar hulle stuur wel beamptes uit as enige leidrade ontvang word. “Ons het twee weke gelede inligting van ŉ ooggetuie ontvang, wat moontlik iets in die dam gesien het. Ons het die Vrydag en Saterdag gesoek, maar kon niks kry nie,” het hy gesê. Volgens Hanco het hy bestuur, toe ŉ fratsgolf die motor op die laagwaterbrug in Flowerstraat getref en in die rivier ingedruk het. Hy het haar verbete probeer red, maar die vloedwater het haar uit sy greep gespoel. Hy kon daarin slaag om sowat 1,5 km van die brug uit die vloedwater te kom en hulp by ŉ nabygeleë vulstasie te kry. Die motor se wrak is omstreeks 09:00 gevind, maar daar was geen teken van Madelein nie. ŉ Volskaalse soektog deur die gemeenskap, Tshwane-nooddienste, die polisie se duikeenheid, honde-eenheid en soek-en-reddingseenheid, van so ver as Benoni en Bronkhorstspruit, is van stapel gestuur. Die polisie se lugvleuel was ook by die soektog betrokke. Die soektog het in en langs die Apiesrivier plaasgevind oor ŉ gebied wat sowat 13km ver strek, van dié laagwater brug tot waar die rivier in die Bon Accorddam invloei en in die dam van 148 hektaar self. Madelein is die eienaar van Scrap Zone Recyclers, ŉ skrootwerf in Pretoria se middestad. Sy is die ma van vier seuns en ŉ dogter tussen ses en 20 jaar oud. Louw het gesê dit gebeur nie gereeld as iemand verdrink het, dat dit so lank neem om die liggaam te vind nie. “Maar dit gebeur wel. Dit hang van baie faktore af, soos die omvang van die soekgebied, die riviere en waarheen dit lei. Daar was al gevalle waar ons iemand gladnie kon opspoor nie. Daar is ander gevalle waar die persoon maande later eers gevind is. Enigiets is moontlik, maar ons wil nie bespiegel nie,” het hy gesê. Lees alle vorige berigte oor Madelein Murray op Maroela Media.